
IEROBEŽOTA PIEEJAMĪBA
NAV KLASIFICĒTS

Informatīvais ziņojums par Eiropas Savienības Tiesas lietu 

Atbilstoši Ministru kabineta 2008. gada 2. decembra noteikumu Nr. 995 "Kārtība, kādā sagatavo un apstiprina Latvijas Republikas nostājas projektu un nodrošina Latvijas Republikas pārstāvību Eiropas Savienības Tiesā un Eiropas Brīvās tirdzniecības asociācijas tiesā" (turpmāk – MK noteikumi Nr. 995) 4.6. apakšpunktam Tieslietu ministrija ziņo Ministru kabinetam, ja Eiropas Savienības Tiesā (turpmāk – EST) celta prasība pret Latvijas Republiku, pasludināts nolēmums lietā pret Latvijas Republiku vai EST izskatāmais jautājums skar būtiskas Latvijas Republikas intereses. Savukārt MK noteikumu Nr. 995 5.6. apakšpunkts noteic, ka atbildīgā iestāde atbilstoši kompetencei veic pasākumus EST nolēmumu izpildes nodrošināšanai.
Eiropas Komisija (turpmāk – Komisija) 2023. gada 14. aprīlī cēla prasību[footnoteRef:2] EST pret Latvijas Republiku (turpmāk – Latvija) par Eiropas Parlamenta un Padomes 2019. gada 20. jūnija Direktīvas  (ES) 2019/1024 par atvērtajiem datiem un publiskā sektora informācijas atkalizmantošanu[footnoteRef:3] (turpmāk – Direktīva 2019/1024/ES) savlaicīgu netransponēšanu, pamatojoties uz Līguma par Eiropas Savienības darbību (turpmāk – LESD)  258. panta otro daļu par Līgumos paredzēto pienākumu neizpildi. [2: https://curia.europa.eu/juris/document/document.jsf?text=&docid=274530&pageIndex=0&doclang=LV&mode=lst&dir=&occ=first&part=1&cid=3073117 ]  [3:  OJ L 172, 26.6.2019, 56.–83. lpp.] 

Komisija minētajā prasības pieteikumā lūdz EST:
1) konstatēt, ka, nepieņemot un nepublicējot visus normatīvos un administratīvos aktus, kas vajadzīgi, lai izpildītu Direktīvas 2019/1024/ES prasības, vai katrā ziņā nepaziņojot šos aktus Komisijai, Latvija nav izpildījusi savus pienākumus, ko tai uzliek šī direktīva;
2) piespriest Latvijai maksāt sodanaudu 490 euro dienā ar minimālo sodanaudu 196 000 euro apmērā;
3) ja 1. punktā konstatētā pienākumu neizpilde būs turpinājusies līdz sprieduma pasludināšanai šajā lietā, piespriest Latvijai samaksāt Komisijai kavējuma naudu 2 646 euro apmērā par katru kavējuma dienu no sprieduma šajā lietā pasludināšanas dienas līdz dienai, kad Latvija būs izpildījusi savus pienākumus saskaņā ar Direktīvu 2019/1024/ES; 
4) piespriest Latvijai atlīdzināt tiesāšanās izdevumus.
EST atklātā tiesas sēdē 2025. gada 22. maijā pasludināja spriedumu lietā C-238/23 Eiropas Komisija pret Latvijas Republiku. Ar minēto spriedumu EST nosprieda:
1) tā kā Latvija argumentētajā atzinumā noteiktā termiņa beigās nav pieņēmusi normatīvus un administratīvus aktus, kas vajadzīgi, lai īstenotu Direktīvas 2019/1024/ES izpildi, un tātad nav informējusi Komisiju par šādiem aktiem, tā nav izpildījusi saskaņā ar šīs direktīvas 17. panta 1. punktu tai saistošos pienākumus;
2) Latvija jāmaksā Komisijai naudas sods 250 000 euro;
3) prasību pārējā daļā noraidīt;
4) Latvija sedz savus, kā arī atlīdzina Komisijas tiesāšanās izdevumus.

1. Direktīvas 2019/1024/ES transponēšanas gaita
Saskaņā ar Direktīvas 2019/1024/ES 17. panta 1. punktu dalībvalstīm bija jāpieņem un jāpublicē normatīvie un administratīvie akti, kas vajadzīgi, lai izpildītu tās prasības, līdz 2021. gada 17. jūlijam. Dalībvalstīm bija arī jāpaziņo Komisijai par pieņemtajiem tiesību aktiem.
Ņemot vērā, ka Latvija līdz 2021. gada 17. jūlijam nebija paziņojusi Direktīvas 2019/1024/ES izpildes pasākumus, Komisija 2021. gada 29. septembrī nosūtīja Latvijai formālo paziņojumu, uzsākot pārkāpuma procedūras lietu Nr. INFR(2021)0463, savukārt 2022. gada 6. aprīlī Komisija Latvijai nosūtīja argumentēto atzinumu.
Latvija 2021. gada 23. novembra nostājā[footnoteRef:4] sniedza atbildi uz formālo paziņojumu pārkāpuma procedūras lietā Nr. INFR(2021)0463. Latvija informēja par transponēšanas procesa aktuālo stāvokli un atzina, ka Latvija nav izpildījusi pienākumu paziņot par Direktīvas 2019/1024/ES  transponēšanu. Latvija informēja, ka pārkāpuma novēršanai ir izstrādāts likumprojekts “Grozījumi Informācijas atklātības likumā”. Nostājā tika norādīts, ka likumprojekts “Grozījumi Informācijas atklātības likumā” nodrošina Direktīvas 2019/1024/ES normu pārņemšanu tiktāl, cik tas ir iespējams neskarot prasības, kuras paredzēts ietvert īstenošanas aktā, ko Komisija pieņem saskaņā ar Direktīvas 2019/1024/ES 14. panta 1. punktu. [4:  https://likumi.lv/ta/id/327983-ministru-kabineta-sedes-attalinata-veida-protokols ] 

Saskaņā ar Direktīvas 2019/1024/ES 14. panta 1. punktu Komisija pieņem īstenošanas aktus, ar kuriem, izvēloties no dokumentiem, kam piemēro šo direktīvu, nosaka sarakstu ar konkrētām augstvērtīgām datu kopām, kas publicējamas saskaņā ar Direktīvas 2019/1024/ES nosacījumiem.  Minētajos īstenošanas aktos var precizēt augstvērtīgu datu kopu publicēšanas un atkalizmantošanas kārtību. Šāda kārtība ir saderīga ar atvērtā standarta licencēm. Kārtībā var ietvert noteikumus, kas piemērojami atkalizmantošanai, datu un metadatu formātiem un izplatīšanas tehniskajai kārtībai.
Latvija nostājā vērsa uzmanību, ka Komisija nav pieņēmusi minēto īstenošanas aktu un līdz ar to Direktīvas 2019/1024/ES pārņemšana Latvijas normatīvajos aktos pilnā mērā nav iespējama, jo minētie īstenošanas akti var saturēt būtisku informāciju, kas nosakāma nacionālajos normatīvajos aktos, un var saturēt normas, kas nosakāmas gan likuma, gan Ministru kabineta noteikumu līmenī, turklāt minētā īstenošanas akta saturs un būtība vērtējams un ieviešams kopsakarā ar Direktīvā 2019/1024/ES noteiktajām normām. Šāda nepieciešamība izskaidrojama ar to, ka prasības tiešā mērā ietekmē izmaksas no valsts budžeta un tādēļ, lai neradītu liekas izmaksas, sākotnēji ir jāzina šīs prasības.
Latvija 2022. gada 12. aprīļa nostājā[footnoteRef:5] atbildēja uz Komisijas argumentēto atzinumu, norādot, ka likumprojekts "Grozījumi Informācijas atklātības likumā" 2022. gada 19. maijā pieņemts Saeimā trešajā lasījumā un atbilstoši likuma "Saeimas kārtības rullis" 114. pantam uzskatāms par likumu. Latvija atkārtoti norādīja, ka tiesību akti, lai pārņemtu Direktīvas 2019/1024/ES nepārņemtās prasības, tiks pieņemti ne vēlāk kā 6 mēnešus pēc Direktīvas 2019/1024/ES 14. panta 1. punktā Komisijai doto pilnvaru īstenošanas un attiecīgā īstenošanas akta pieņemšanas. [5:  https://vktap.mk.gov.lv/meetings/protocols/8f74d71c-cfca-4870-afc8-259b764b5a46#protocol-question--6541089a-e310-4768-97a8-65184dc1ff13 ] 

Bez tam Latvija turpināja tehniskās sarunas ar Komisiju, lai skaidrotu Direktīvas 2019/1024/ES pārņemšanas visas nianses.
Tā kā transponēšanas pasākumi vēl nebija pieņemti vai katrā ziņā nebija paziņoti Komisijai vairāk nekā 18 mēnešus pēc transponēšanas termiņa beigām, kas bija 2021. gada 17. jūlijs,  Komisija 2023. gada 15. februārī nolēma vērsties EST, lai tā konstatētu, ka Latvija nav izpildījusi savus pienākumus saskaņā ar Direktīvas 2019/1024/ES 17. panta 1. punktu, un piespriestu tai samaksāt sodanaudu un kavējuma naudu saskaņā ar LESD 260. panta 3. punktu.
Latvija 2022. gada 30. maijā uzsāka valsts izpildes pasākumu paziņošanu Komisijai. Kopumā paziņoti 22 tiesību akti, noslēdzot minētās direktīvas pilnīgu pārņemšanu 2023. gada 13. oktobrī ar Ministru kabineta 2023. gada 10. oktobra noteikumu Nr. 570 "Grozījumi Ministru kabineta 2020. gada 14. jūlija noteikumos Nr. 445 "Kārtība, kādā iestādes ievieto informāciju internetā"" paziņošanu.
Latvijas ieskatā Direktīvas 2019/1024/ES prasības pilnībā pārņemtas 2023. gada 13. oktobrī, veicot izpildes pasākumu pilnīgu paziņošanu Komisijas uzturētajā Valsts izpildes pasākumu paziņošanas sistēmā (THEMIS), tomēr Komisija pārkāpuma procedūras lietu Nr. INFR(2021)0463 nav slēgusi.
2024. gada 19. septembrī informācijā par paziņoto pasākumu novērtējumu Komisija informēja EST, ka 2023. gada 13. oktobrī Latvija tai ir paziņojusi noteiktus papildu pasākumus, un apgalvoja, ka Latvija vēl joprojām nav pareizi transponējusi Direktīvu 2019/1024/ES Latvijas tiesībās[footnoteRef:6]. Komisija uzturēja savu nostāju, ka Latvija nav transponējusi vai transponējusi tikai daļēji Direktīvas 2019/1024/ES atsevišķas normas, kā paskaidrots tās prasības pieteikumā. [6:  EST 2025. gada 22. maija spriedums lietā C-238/23 Eiropas Komisija pret Latvijas Republiku, ECLI:EU:C:2025:374, 101. punkts.] 

Sprieduma[footnoteRef:7] 98. punktā EST ir konstatējusi, ka no šā  sprieduma 39. punktā minētā Komisijas 2024. gada 19. septembra dokumenta izriet, ka 2024. gada 18. jūlijā Latvija Komisijai paziņoja atjaunoto atbilstības tabulu, kas ietver pasākumus, kuri saskaņā ar šīs dalībvalsts apgalvojumu nodrošina pilnīgu Direktīvas 2019/1024 transponēšanu.  [7: https://curia.europa.eu/juris/document/document.jsf?text=&docid=300606&pageIndex=0&doclang=LV&mode=lst&dir=&occ=first&part=1&cid=3683124 ] 

Secināms, ka EST ieskatā 2024. gada 18. jūlijā Latvija paziņodama Komisijai atjaunoto atbilstības tabulu, tā ir izbeigusi šī sprieduma 1. punktā konstatēto pienākumu neizpildi, proti, ka tā nav pieņēmusi normatīvos un administratīvos aktus, kas vajadzīgi, lai izpildītu Direktīvas 2019/1024/ES prasības.
Tāpat no minētā sprieduma izriet, ka EST nav jālemj par to, vai dalībvalsts pieņemtie pasākumi direktīvas transponēšanai nodrošina tās pareizu transponēšanu. Proti, ja Komisija uzskata, ka dalībvalsts paziņotie direktīvas transponēšanas pasākumi nenodrošina pareizu šīs direktīvas transponēšanu, finansiālu sankciju šai dalībvalstij var piemērot tikai saskaņā ar  LESD 260. panta 2. punktu celtas prasības par pienākumu neizpildi izskatīšanas rezultātā (spriedums, 2024. gada 14. marts, Komisija/Latvija (Eiropas Elektronisko sakaru kodekss), C‑454/22, EU:C:2024:235, 81. punkts un tajā minētā judikatūra)[footnoteRef:8]. [8:  EST 2025. gada 22. maija spriedums lietā C-238/23 Eiropas Komisija pret Latvijas Republiku, ECLI:EU:C:2025:374, 102. punkts.] 


2. Prasības celšanas pamats un sekas
LESD 288. panta trešajā daļā ir noteikts, ka direktīvas uzliek saistības attiecībā uz sasniedzamo rezultātu katrai dalībvalstij, kurai tās adresētas, bet ļauj šo valstu iestādēm izvēlēties to īstenošanas formas un metodes. Tādēļ dalībvalstīm ir pienākums pieņemt aktus, kas vajadzīgi direktīvu transponēšanai savās valsts tiesību sistēmās, ievērojot šajās direktīvās noteiktos termiņus, un nekavējoties paziņot šos aktus Komisijai.
Saskaņā ar pastāvīgo judikatūru pienākumu neizpildes esamība ir jāvērtē, ņemot vērā situāciju dalībvalstī, kāda tā bija argumentētajā atzinumā noteiktā termiņa beigās[footnoteRef:9]. Tāpat no pastāvīgās judikatūras izriet, ka direktīvas noteikumi ir jāīsteno ar neapstrīdamu saistošu spēku, ievērojot nepieciešamo specifiskumu, precizitāti un skaidrību, lai izpildītu tiesiskās drošības prasību[footnoteRef:10]. Turklāt, ja direktīvā ir skaidri paredzēts, ka tiesību normās, ar kurām transponē šo direktīvu, ir jāiekļauj atsauce uz šo direktīvu vai arī šāda atsauce ir jāpievieno to oficiālajai publikācijai, katrā ziņā ir jāpieņem pozitīvs īstenošanas pasākums[footnoteRef:11]. [9:  EST lieta C-348/99, Komisija/Luksemburga, ECLI:EU:C:2000:218, 8. punkts;C-272/01, Komisija/Portugāle, ECLI:EU:C:2004:439, 29. punkts; C-543/17, Komisija/Beļģija, ECLI:EU:C:2019:573, 23. punkts; C-549/18, Komisija/Rumānija, ECLI:EU:C:2020:563, 19. punkts; C-550/18, Komisija/Īrija, ECLI:EU:C:2020:564, 30. punkts; C-628/18, Komisija/Slovēnija, ECLI:EU:C:2021:1, 21. punkts; C-658/19, Komisija/Spānija, ECLI:EU:C:2021:138, 15. punkts.]  [10:  Skat. EST lietas C-137/14, Komisija/Vācija, EU:C:2015:683; C-362/10, Komisija/Polija, EU:C:2011:703, 46. punkts.]  [11:  Skat., piemēram, EST spriedumu Komisija/Polija, C-29/14, EU:C:2015:379, 49. punkts un tajā minētā judikatūra.] 

Tāpat EST ir nospriedusi, ka saistībā ar tiesvedību, kas uzsākta saskaņā ar LESD 260. panta 3. punktu, tai nav jāpārbauda, vai Komisijai paziņotie valsts pasākumi nodrošina attiecīgās direktīvas noteikumu pareizu transponēšanu. Līdz ar to Komisijai, lai lūgtu attiecīgajai dalībvalstij piemērot šajā tiesību normā paredzēto finansiālo sankciju, ir jāpierāda, ka noteikti transponēšanas pasākumi acīmredzami nepastāv vai neattiecas uz visu attiecīgās dalībvalsts teritoriju[footnoteRef:12]. [12:  Skat. EST spriedumu Komisija/Beļģija, C-543/17, EU:C:2019:573, 59. punkts.] 

Ņemot vērā, ka prasības celšanas dienā Latvija nebija veikusi vajadzīgos pasākumus, lai transponētu Direktīvu 2019/1024/ES valsts tiesībās, Komisija atzina, ka, nepieņemot visus normatīvos un administratīvos aktus, kas vajadzīgi, lai izpildītu Direktīvas 2019/1024/ES prasības, vai katrā ziņā nepaziņojot par tām Komisijai, Latvija nav izpildījusi pienākumus, ko tai uzliek Direktīvas 2019/1024/ES 17. panta 1. punkts.
Komisija norāda, ka dalībvalsts arī nevar atsaukties uz noteikumiem, praksi vai apstākļiem, kas pastāv tās tiesību sistēmā, lai attaisnotu direktīvas netransponēšanu tajā noteiktajā termiņā. Līdz ar to dalībvalstīm ir jāņem vērā visi pasākumi, kas tām noteikti to valsts tiesību sistēmās, lai pieņemtu attiecīgus tiesību aktus un veiktu transponēšanu Eiropas Savienības likumdevēja noteiktajā termiņā[footnoteRef:13]. [13:  Skat. EST spriedumus Komisija/Vācija, C-674/13, EU:C:2015:302, 59. punkts, un Komisija/Beļģija, C-317/14, EU:C:2015:63, 33. punkts un tajā minētā judikatūra.] 


3. Latvijas iebildumi
Latvija 2023. gada 30. jūnija iebildumu rakstā vērsa EST uzmanību, ka saskaņā ar Direktīvas 2019/1024/ES 14. panta 1. punktu Komisija pieņem īstenošanas aktus, ar kuriem, izvēloties no dokumentiem, kam piemēro šo direktīvu, nosaka sarakstu ar konkrētām augstvērtīgām datu kopām, kas publicējamas saskaņā ar Direktīvas 2019/1024/ES nosacījumiem.  Minētajos īstenošanas aktos var precizēt augstvērtīgu datu kopu publicēšanas un atkalizmantošanas kārtību. Šāda kārtība ir saderīga ar atvērtā standarta licencēm. Kārtībā var ietvert noteikumus, kas piemērojami atkalizmantošanai, datu un metadatu formātiem un izplatīšanas tehniskajai kārtībai.
Latvija norādīja, ka līdz 2022. gada 21. decembrim Komisija nebija pieņēmusi īstenošanas aktu saskaņā ar Direktīvas 2019/1024/ES 14. panta 1. punktu. Līdz ar to Latvijas neizpilde saistībā ar Direktīvas 2019/1024/ES prasību savlaicīgu un pilnīgu pārņemšanu ir attaisnojama ar Direktīvas 2019/1024/ES 14. panta 1. punktā Komisijai doto pilnvaru neīstenošanas un attiecīgā īstenošanas akta neesamības faktu.
2023. gada 9. februārī stājās spēkā Komisijas 2022. gada 21. decembra Īstenošanas regula (ES) 2023/138, ar ko nosaka konkrētu vērtīgu datu kopu sarakstu un to publicēšanas un atkalizmantošanas kārtību[footnoteRef:14]  (turpmāk - Īstenošanas regula), kas izdota atbilstoši Direktīvas 2019/1024/ES 14. panta 1. punktam. [14:  OJ L 19, 20.1.2023, p. 43–75.] 

Ar Īstenošanas regulu ir izveidots saraksts ar augstvērtīgām datu kopām, kam ir īpašs potenciāls dot sociālekonomiskus ieguvums, un kurā ir saskaņoti atkalizmantošanas nosacījumi, kas ļauj nodrošināt datu pārrobežu lietojumus un pakalpojumus. Augstvērtīgo datu kopu saraksta izveides galvenais mērķis ir nodrošināt, lai publiskie dati ar vislielāko sociālekonomisko potenciālu tiktu darīti pieejami atkalizmantošanai bez maksas un ar minimāliem juridiskiem un tehniskiem ierobežojumiem[footnoteRef:15].  [15:  Īstenošanas regulas 2. apsvērums.] 

Īstenošanas regulā tiek paredzēti izņēmumi attiecībā uz iestādēm, uz kurām nav attiecināms augstvērtīgas datu kopas darīt pieejamas bez maksas, tās ir bibliotēkas, t.sk. universitāšu bibliotēkas, muzeji un arhīvi[footnoteRef:16]. Savukārt saskaņā ar Direktīvas 2019/1024/ES 14. panta 3. punktā noteikto, Īstenošanas regula paredz, ka augstvērtīgu datu kopu pieejamība bez maksas neattiecas uz konkrētām iestāžu turējumā esošām augstvērtīgu datu kopām, ja tas radītu konkurences kropļojumus attiecīgajos tirgos. Attiecībā uz augstvērtīgo datu kopu atkalizmantošanu, kas ir saistīta ar persondatu apstrādi, Īstenošanas regulā ir paredzēts, ka šāda veida datu apstrāde ir jāveic, ievērojot tiesību aktus par fizisku personu aizsardzību attiecībā uz persondatu apstrādi, jāizmanto atbilstošas metodes un tehniskos paņēmienus, tādējādi atkalizmantošanai darot pieejamus vairāk datus. [16:  Īstenošanas regulas 6. apsvērums.] 

Direktīva 2019/1024/ES paredz[footnoteRef:17] vienu no komerciāli vērtīgākajiem datu veidiem - dinamiskie dati, jo tos var izmantot un radīt jaunus, inovatīvus produktus un pakalpojumus, kas sniedz informāciju reāllaikā, piemēram, satiksmes, vides, meteoroloģiskie un sensoru ģenerēti dati. Lai varētu atkalizmantot dinamiskos datus šādi dati ir jānodrošina ar labi izstrādātu lietojumprogrammas saskarsni (API).  [17:  Direktīvas 2019/1024/ES  8. apsvērums.] 

Īstenošanas regulas 4. panta 3. punktā tiek paredzētas licences, saskaņā, ar kurām augstvērtīgās datu kopas dara pieejamas atkalizmantošanai, t.i., “Creative Commons Public Domain Dedication” (CC0) licences vai “Creative Commons” BY 4.0 licences vai varbūt jebkuras citas līdzvērtīgas vai mazāk ierobežojošas atvērtās licences nosacījumiem, kas ļauj veikt neierobežotu atkalizmantošanu.
Direktīva 2019/1024/ES paredz, ka tiek izveidots Eiropas Savienības mēroga datu kopu saraksts, kam ir īpašs potenciāls dot sociālekonomiskus ieguvumus, un kurā ir saskaņoti atkalizmantošanas nosacījumi, tādējādi ļaujot nodrošināt datu pārrobežu lietojumus un pakalpojumus. Tādējādi, ņemot vērā Direktīvas 2019/1024/ES 14. panta 1. punktu, Komisija pieņēma Īstenošanas regulu, ar kuru ir izveidots saraksts ar augstvērtīgām datu kopām, kas ietilpst Direktīvas I pielikumā uzskaitītajās tematiskajās kategorijās un kas atrodas iestāžu turējumā. Vienlaikus saskaņā ar Direktīvas 2019/1024/ES 5. panta 5. un 6. punktu paredzēts, ka iestādes dara dinamiskos datus pieejamus atkalizmantošanai, izmantojot piemērotas lietojumprogrammas saskarni (API) un attiecīgā gadījumā lielapjoma lejuplādi. 
Latvija, lai veiktu pilnīgu Direktīvas 2019/1024/ES pārņemšanu, pēc Īstenošanas regulas pieņemšanas, apzināja ministrijas un tās padotības iestādes, kā arī kapitālsabiedrības, lai noskaidrotu, kādas Īstenošanas regulas pielikumā noteiktās augstvērtīgās datu kopas ir to pārziņā un kāds būtu nepieciešamais finansējuma apmērs, kāds nepieciešams attiecīgo augstvērtīgo datu kopu publicēšanai un atkalizmantošanai.
Šāda augstvērtīgu datu kopu apzināšana, kurām būtu jānodrošina pieejamība un atkalizmantošana, atbilstoši izvirzītajām Īstenošanas regulas prasībām ļauj noteikt indikatīvu nepieciešamā finansējuma apjomu un sadalījumu pa izdevumu ekonomiskajām kategorijām.
Lai Latvija nacionālajos normatīvajos aktos pabeigtu Direktīvas 2019/1024/ES un Īstenošanas regulā noteikto prasību pārņemšanu, atbilstoši Informācijas atklātības likumā paredzētajam deleģējumam Ministru kabinetam, tika izstrādāts tiesību akta projekts  "Grozījumi Ministru kabineta 2020. gada 14. jūlija noteikumos Nr. 445 "Kārtība, kādā iestādes ievieto informāciju internetā"" (23-TA-1219)[footnoteRef:18]. [18:  https://vktap.mk.gov.lv/legal_acts/headers/15d925a4-d94c-4776-a29f-5b3e475f6a6c ] 

Izstrādājot Ministra kabineta noteikumus, tika konstatēts, ka augstvērtīgo datu kopu nodrošināšanai, proti, institūcijām, kurām atverot datus, tās vairs negūst ieņēmumus no līdz tam nodrošinātajiem maksas pakalpojumiem, par attiecīgo datu nodrošināšanu un augstvērtīgo datu kopu nodrošināšanai, atbilstoši Īstenošanas regulā noteiktajām tehniskajām prasībām, nepieciešami vairāk kā divi miljoni euro no valsts budžeta (Latvijas Vides, ģeoloģijas un meteoroloģijas centram (LVĢMC)  no budžeta tika piešķirti 2 030 732 euro, un, sākot ar 2027. gadu, ik gadu nepieciešami 165 757 euro).
Ministru kabineta 2023. gada 10. oktobra noteikumi Nr. 570 "Grozījumi Ministru kabineta 2020. gada 14. jūlija noteikumos Nr. 445 "Kārtība, kādā iestādes ievieto informāciju internetā""[footnoteRef:19] tika pieņemti 2023. gada 10. oktobrī, publicēti Latvijas Vēstnesī 2023. gada 12. oktobrī un paziņoti Komisijai 2023. gada 13. oktobrī, tādējādi pilnībā pārņemot Direktīvu 2019/1024/ES nacionālajos tiesību aktos. [19:  https://likumi.lv/ta/id/346321 ] 

Saskaņā ar pastāvīgo judikatūru brīdinājuma vēstulē (formālajā paziņojumā), ko Komisija nosūta dalībvalstij, un pēc tam Komisijas nosūtītajā argumentētajā atzinumā tiek noteiktas strīda priekšmeta robežas, kas pēc tam nevar tikt paplašinātas. Faktiski iespēja attiecīgajai dalībvalstij sniegt savus apsvērumus, pat ja tā nolemj to neizmantot, ir līgumā paredzēta būtiska garantija un tās ievērošana ir būtisks nosacījums, lai process sakarā ar valsts pienākumu neizpildi noritētu tiesiski. Līdz ar to Komisijas argumentētais atzinums un prasība ir jāpamato ar tiem pašiem iebildumiem, kādi minēti brīdinājuma vēstulē, ar ko uzsākta pirmstiesas procedūra[footnoteRef:20]. [20:  Tiesas 2007. gada 14. jūnija spriedums lietā C-422/05 Komisija/Beļģija, ECLI:EU:C:2007:342, 25. punkts un tajā minētā judikatūra.] 

[bookmark: _Hlk138803754]Latvija vērsa EST uzmanību, ka pārkāpuma procedūras lieta Nr. INFR(2021)0463 tika uzsākta par to, ka Latvija nav pieņēmusi normatīvos un administratīvos aktus, kas nepieciešami, lai transponētu Direktīvu 2019/1024/ES. Pārkāpuma procedūras lietas Nr. INFR(2021)0463 ietvaros norādīts, ka Latvija nav izpildījusi pienākumus, ko tai uzliek Direktīvas 2019/1024/ES 17. pants, proti, ka dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības līdz 2021. gada 17. jūlijam. Savukārt prasības pieteikumā EST Komisija analizē transponēšanas nepilnības, kuras nav minētas argumentētajā atzinumā, līdz ar to Latvija uzskata, ka Komisija ir paplašinājusi strīda priekšmetu.
Latvija norādīja, ka, lai gan tās attiecīgie pasākumi neatbilda nepieciešamajiem nosacījumiem, lai tos varētu uzskatīt par pozitīvu transponēšanas aktu EST judikatūras izpratnē,[footnoteRef:21] tomēr tie nav radījuši negatīvas sekas privātajām un sabiedrības interesēm. Tas pamatojums ar to, ka Eiropas Parlamenta un Padomes 2003. gada 17. novembra Direktīva 2003/98/EK par valsts sektora informācijas atkalizmantošanu[footnoteRef:22] bija pilnībā transponēta Latvijas normatīvajā regulējumā, tomēr skaidrības labad minētā direktīva tika pārstrādāta. Direktīvas 2019/1024/ES atbilstību pārstrādātajai direktīvai apliecina šīs direktīvas III pielikuma atbilstības tabula, no kuras secināms, ka lielākoties tiek saglabātas pārstrādātās direktīvas normas un regulējums, savukārt jaunais regulējums, ko noteic Direktīva 2019/1024/ES, lielākoties nostiprināts Latvijas nacionālajā regulējumā ar 2022. gada 19. maija likumu "Grozījumi Informācijas atklātības likumā".[footnoteRef:23] [21:  Tiesas 2021. gada 13. janvāra spriedums lietā C-628/18 Eiropas Komisija pret Slovēnijas Republiku, ECLI:EU:C:2021:1, 22., 26. punkts.]  [22:  L 345 , 31/12/2003 Lpp. 0090 – 0096.]  [23:  Publicēts: Latvijas Vēstnesis, 103A, 30.05.2022, pieejams: https://likumi.lv/ta/id/332835 ] 

Ņemot vērā iepriekš minēto, Latvija lūdza EST atzīt, ka pilnīga pienākumu izpilde saskaņā ar Direktīvas 2019/1024/ES 17. panta 1. punktu nebija iespējama  Īstenošanas regulas neesamības dēļ, kā arī lūdza noraidīt Komisijas izvirzītos iebildumus daļā par Direktīvas 2019/1024/ES 1. panta 1. punkta b) apakšpunkta, 2. panta 9. punkta, 3. panta 2. punkta, 6. panta 6. punkta b) apakšpunkta, 8. panta 1. punkta, 10. panta 1. punkta un 2. punkta nepareizu transponēšanu.
EST 2024. gada 6. septembra paziņojumā norāda, ka atbilstoši EST Reglamenta 76. punktam tā ir nolēmusi lietu izspriest bez mutvārdu paskaidrojumu uzklausīšanas, turklāt atbilstoši Statūtu 20. panta piektajai daļai EST ir nolēmusi, ka lieta tiks iztiesāta bez ģenerāladvokāta secinājumiem.
EST 2025. gada 22. maija spriedumā lietā C-238/23 Eiropas Komisija pret Latvijas Republiku norāda, ka pienākumu neizpilde ilga aptuveni trīs gadus. Taču, kā izriet no šā sprieduma 122. punkta, nevar uzskatīt, ka konstatētā pienākumu neizpilde turpinājās pēc 2024. gada 18. jūlija[footnoteRef:24]. [24: EST 2025. gada 22. maija spriedums lietā C-238/23 Eiropas Komisija pret Latvijas Republiku, ECLI:EU:C:2025:374, 138. punkts.] 


4. Sprieduma izpilde
No EST judikatūras izriet, ka, kaut arī LESD 260. panta 1. punktā nav precizēts termiņš, kurā ir jāizpilda spriedums, intereses, kas ir saistītas ar Savienības tiesību nekavējošu un vienveidīgu piemērošanu, atbilstoši pastāvīgajai judikatūrai prasa, lai šī izpilde notiktu nekavējoties un tiktu pabeigta, cik ātri vien iespējams[footnoteRef:25].  [25:  EST 2019. gada 12. novembra spriedums lietā Komisija/Īrija C-261/18, EU:C:2019:955, 123. punkts.] 

Komisijas 2023. gada 4. janvārī Eiropas Savienības Oficiālajā Vēstnesī publicētajā paziņojumā "Finanšu sankcijas pārkāpumu procedūrās"[footnoteRef:26] norādīts, ka Komisijai ir jāatvēl dalībvalstij pietiekams laiks attiecīgā sprieduma izpildei, kurš noteikts, ņemot vērā attiecīgo pārkāpumu. Tomēr, ja dalībvalstij ir bijis dots pietiekami ilgs laiks un sprieduma pilnīga izpilde tomēr nav panākta, ir jāuzskata, ka dalībvalsts no dienas, kad pasludināts spriedums, ar kuru konstatēts pārkāpums, nav izpildījusi savu pienākumu nekavējoties uzsākt izpildes procesu un pabeigt to iespējami īsā laikā. Šādos gadījumos Komisija ceļ prasību pret dalībvalsti saskaņā ar LESD 260. panta 2. punktu par iepriekšēja EST sprieduma neizpildi. [26:  https://eur-lex.europa.eu/legal-content/LV/TXT/?uri=uriserv%3AOJ.C_.2023.002.01.0001.01.LAV&toc=OJ%3AC%3A2023%3A002%3ATOC ] 

EST ar 2025. gada 22. maija spriedumu lietā C-238/23 Eiropas Komisija pret Latvijas Republiku ir nospriedusi, ka Latvija nav izpildījusi saskaņā ar Direktīvas 2019/1024/ES 17. panta 1. punktu tai saistošos pienākumus un līdz ar to Latvijai jāsamaksā Komisijai naudas sods 250 000 euro. Saskaņā ar MK noteikumu Nr. 995 5.6. apakšpunktu atbildīgā iestāde atbilstoši kompetencei veic pasākumus EST nolēmumu izpildes nodrošināšanai. 
Ņemot vērā, ka par Direktīvas 2019/1024/ES pārņemšanu atbildīgā institūcija ir Viedās administrācijas un reģionālās attīstības ministrija, tai  jāveic EST 2025. gada 22. maija sprieduma lietā C-238/23 Eiropas Komisija pret Latvijas Republiku izpilde pēc iespējas īsākā termiņā.

